ครม. เคาะกรอบวงเงินกู้ระยะสั้น “กฟภ.” 5 พันลบ. นาน 3 ปี
ครม. เคาะกรอบวงเงินกู้เงินระยะสั้น “กฟภ.” 5 พันลบ. ระยะเวลา 3 ปี เพื่อเสริมสภาพคล่องทางการเงินได้อย่างมีประสิทธิภาพ และเพื่อเตรียมความพร้อมหากมีความจำเป็นต้องใช้เงินทุนหมุนเวียนเพิ่มเติม
28 ก.ย. 2564

นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) เห็นชอบกรอบวงเงินกู้เงินระยะสั้น (Credit Line) ของการไฟฟ้าส่วนภูมิภาค (กฟภ.) จำนวน 5,000 ล้านบาท เป็นระยะเวลา 3 ปี  เพื่อให้ กฟภ.สามารถบริหารสภาพคล่องทางการเงินได้อย่างมีประสิทธิภาพ และเพื่อเป็นการเตรียมความพร้อมหากมีความจำเป็นต้องใช้เงินทุนหมุนเวียนเพิ่มเติมในกรณีที่มีความจำเป็นเร่งด่วน
ทั้งนี้กระทรวงมหาดไทย รายงานว่า กฟภ.มีบทบาทสำคัญในการดำเนินมาตรการช่วยเหลือประชาชนที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019 (โควิด-19) เพื่อบรรเทาความเดือดร้อนของประชาชนและภาคธุรกิจคิดเป็นค่าใช้จ่ายเบื้องต้นประมาณ 22,815.30 ล้านบาท ส่งผลให้ กฟภ.มีแนวโน้มขาดสภาพคล่องจากการที่ไม่สามารถติดตามจัดเก็บค่าไฟฟ้าได้ ซึ่งจากประมาณการเงินสดประจำปี 2563 – 2565 ในช่วงเดือน มิ.ย. – ธ.ค.2564 พบว่า กฟภ.มีความต้องการเงินทุนหมุนเวียนประมาณ 5,325.16 – 7,946.44 ล้านบาท
ขณะที่กฟภ.มีลูกหนี้ค่าไฟฟ้าค้างสะสม ณ วันที่ 30 ก.ย.63 รวมเป็นเงินประมาณ 42,427.59 ล้านบาท แยกเป็นส่วนราชการ 4,411.64 ล้านบาท, เอกชนรายใหญ่ 25,230.99 ล้านบาท และเอกชนรายย่อย 12,784.96 ล้านบาท
 